cometadata/datacite-titles-descriptions-related-identifiers huggingface dataset:
DOI: 10.14457/cu.the.2012.1197
title: การยอมรับตนเองด้านความโน้มเอียงทางเพศของชายรักชาย : การวิจัยเชิงคุณภาพแบบทีมผู้วิจัยเห็นชอบร่วมกัน

description: การวิจัยครั้งนี้ มีวัตถุประสงค์เพื่อศึกษาประสบการณ์การยอมรับตนเองด้านความโน้มเอียงทางเพศของชายรักชาย ผู้ให้ข้อมูลเป็นชายรักชายจำนวน 10 คน ที่มีคะแนนเฉลี่ยจากแบบประเมินการยอมรับตนเองของชายรักชาย ระหว่าง 4.5-5.00 คะแนน คัดเลือกแบบเฉพาะเจาะจงตามเกณฑ์ที่กำหนด เก็บข้อมูลโดยการสัมภาษณ์เชิงลึก วิเคราะห์ข้อมูลโดยวิธีการวิจัยเชิงคุณภาพแบบทีมผู้วิจัยเห็นชอบร่วมกัน ผลการศึกษาพบ 6 ประเด็นหลัก ได้แก่ (1) การเริ่มสัมผัสรสนิยมทางเพศแบบเกย์ของตน ได้แก่ การสัมผัสกลิ่นอายความเป็นเกย์ การมีความรู้สึกชอบเพศตรงข้าม การปฏิเสธความรู้สึกชอบเพศเดียวกัน (2) การก้าวไปสู่ความชัดเจนในการเป็นเกย์ของตน ได้แก่ การเผชิญกับอคติทางลบของสังคม การมีประสบการณ์ทางเพศและความสัมพันธ์แบบคู่รักกับผู้ชาย และการยอมรับความรู้สึกชอบเพศเดียวกัน (3) การยอมรับอัตลักษณ์ทางเพศของตน ได้แก่ การยอมรับตัวตนที่เป็นเกย์ เจตคติต่อสังคมกับการยอมรับตนเอง และการเข้าไปสู่สังคมเกย์ (4) การเปิดเผยอัตลักษณ์ทางเพศแบบเกย์ ได้แก่ การเปิดเผยตนเองต่อครอบครัว และการเปิดเผยตนเองต่อสังคมรอบข้าง (5) การใช้ชีวิตของเกย์ ได้แก่ การรับรู้ความยากลำบากในการใช้ชีวิตของเกย์ การใช้ชีวิตที่สอดคล้องกลมกลืนกับตนเองและผู้อื่น และ(6) การเกิดบูรณาภาพของบุคลิกภาพ ได้แก่ การบูรณาการอัตลักษณ์ทางเพศแบบเกย์เข้ากับอัตลักษณ์ตนเอง และการเกิดตนที่มีความสอดคล้องกลมกลืนและมีบูรณภาพในตน ข้อค้นพบจากงานวิจัยสะท้อนให้เห็นถึงการเชื่อถือในอินทรีย์แห่งตนและเปิดใจรับความโน้มเอียงทางเพศว่าเป็นส่วนหนึ่งของประสบการณ์ตน ตลอดจนการดำรงอยู่ในปัจจุบันขณะกับทุกสิ่ง จะช่วยให้เกิดการยอมรับอัตลักษณ์เกย์ของตนเองและนำไปสู่การหลอมรวมอัตลักษณ์ทางเพศกับอัตลักษณ์ด้านอื่นๆ ของตนเป็นหนึ่งเดียว
DOI: 10.14457/cu.the.2012.1198
title: ผลของแบบอักษร การหมุนเอียง จำนวนอักษร และชุดอักขระต่ออัตราการยืนยันความเป็นมนุษย์ และอัตราความทนทานของแคปท์ชา

description: ในปัจจุบันแคปท์ชาข้อความยังคงเป็นปัญหาในการใช้งานสำหรับผู้ใช้ โดยแคปท์ชาข้อความที่ดีจะต้องรอดพ้นจากการโจมตีจากบอต และง่ายต่อการโต้ตอบของมนุษย์ ตัววัดประสิทธิภาพของแคปท์ชา คือ (1) อัตราการยืนยันความเป็นมนุษย์ อันหมายถึง อัตราที่ผู้ใช้สามารถระบุอักษรที่ปรากฏในแคปท์ชาข้อความได้ถูกต้อง และ (2) อัตราความทนทานของแคปท์ชาข้อความ อันหมายถึง อัตราที่แคปท์ชาข้อความสามารถป้องกันการโจมตีของโปรแกรมโอซีอาร์ ดังนั้นจึงเป็นที่น่าสนใจที่จะวิเคราะห์ผลของ (1) การหมุนเอียงอักษร (2) แบบอักษร (3) จำนวนอักษร และ (4) ชุดอักขระ ต่อ อัตราการยืนยันความเป็นมนุษย์ และความทนทานของแคปท์ชาข้อความ งานวิจัยนี้เป็นการศึกษาเชิงทดลองในห้องปฏิบัติการคอมพิวเตอร์ การวิเคราะห์ข้อมูลพบว่า แบบอักษร และชุดอักขระ ของแคปท์ชาข้อความมีผลต่ออัตราการยืนยันความเป็นมนุษย์อย่างมีนัยสำคัญทางสถิติที่ระดับ 0.05 ทว่าผลของ (1) การหมุนเอียงอักษร หรือ (2) จำนวนอักษรของแคปท์ชาข้อความ ต่ออัตราการยืนยันความเป็นมนุษย์ไม่มีนัยสำคัญ นอกจากนี้ผลของทุกตัวแปรอิสระต่ออัตราความทนทานของแคปท์ชาข้อความไม่มีนัยสำคัญ ข้อสรุปที่ได้จากการศึกษานี้เป็นการต่อยอดองค์ความรู้ของการพัฒนาแคปท์ชาข้อความ อีกทั้งผู้พัฒนาแคปท์ชาข้อความยังใช้เป็นข้อมูลในการเลือกระดับการเอียงตัวอักษร แบบตัวอักษร จำนวนอักษร และชุดอักขระให้ง่ายต่อการใช้งานของมนุษย์ และยากต่อการโจมตีของโปรแกรมคอมพิวเตอร์อัตโนมัติ
DOI: 10.14457/cu.the.2012.1199
title: การนำเสนอแนวทางการพัฒนาการวัดและประเมินผลวิชาคีย์บอร์ดพื้นฐานในหลักสูตรดนตรีระดับปริญญาตรีของสถาบันอุดมศึกษาของรัฐในเขตกรุงเทพมหานครและปริมณฑล

description: การวิจัยนี้มีวัตถุประสงค์เพื่อศึกษาสภาพการวัดประเมินผลและนำเสนอแนวทางการพัฒนาการวัดและประเมินผลวิชาคีย์บอร์ดพื้นฐานในหลักสูตรดนตรีระดับปริญญาตรีของสถาบันอุดมศึกษาของรัฐในเขตกรุงเทพมหานคร และ ปริมณฑล วิธีดำเนินการวิจัยเป็นการวิจัยเชิงสำรวจ มีกลุ่มตัวอย่างคือ อาจารย์ผู้สอนประจำรายวิชาคีย์บอร์ดพื้นฐาน 11 ท่าน เครื่องมือการวิจัยประกอบไปด้วย แบบบันทึกเอกสารและ แบบสัมภาษณ์ วิเคราะห์ข้อมูลด้วยการวิเคราะห์เนื้อหาและสถิติเชิงบรรยายผลการวิจัยพบว่า 1) การวัดและประเมินผลรายวิชาส่วนใหญ่มีความครอบคลุมเนื้อหาทางการเรียนการสอนที่ครบถ้วน แต่ยังขาดเครื่องมือ วิธีการและ เกณฑ์ที่ครอบคลุมจุดประสงค์การเรียนรู้ทั้ง 3 ด้านไม่ว่าจะเป็นการคิดวิเคราะห์ ทักษะการปฏิบัติเครื่องดนตรี และ จิตพิสัย 2) แนวทางการพัฒนาการวัดและประเมินผลรายวิชาคีย์บอร์ดพื้นฐาน สำหรับกลุ่มสาขาวิชาครุศาสตร์ และ กลุ่มสาขาวิชาศิลปกรรมศาสตร์ตามแนวทางทฤษฎีการวัดและประเมินผลตามสภาพจริง (Authentic Assessment) และ ทฤษฎีการเรียนรู้อย่างราบรื่น (Flow Theory) สามารถสรุปได้ดังนี้ (1) ควรกำหนดจุดประสงค์การเรียนให้ผู้เรียนสามารถนำความรู้ที่ได้ศึกษาไปประยุกต์ใช้กับสาขาอาชีพของตนเองได้ เพื่อกระตุ้นความกระตือรือร้นในการเรียน (2) วิธีการและเครื่องมือการวัดและประเมินผลควรกำหนดเกณฑ์การประเมินแบบรูบริค เกณฑ์แบบกว้าง (Holistic rubric) เพื่อความยืดหยุ่นของสถานการณ์การวัดประเมินผล อีกทั้งเพื่อส่งเสริมทัศนะคติที่ดีต่อการเรียน (3) ควรดำเนินการวัดประเมินผลทั้ง 3 ช่วงเวลาคือ ก่อนเรียน ระหว่างเรียน และ หลังเรียน เพื่อศึกษาถึงพื้นฐานความรู้เดิม และ พัฒนาการของผู้เรียน (4) การสรุปผลการประเมินขั้นสุดท้ายควรนำเสนอข้อมูลรายละเอียดของระดับคะแนน พร้อมทั้งคำอธิบายเพิ่มเติม เพื่อให้ผู้เรียนสามารถนำไปพัฒนาตนเองต่อไปได้ในอนาคต
DOI: 10.14457/cu.the.2012.1200
title: การรับรู้และการสื่อสารเพื่อการจัดการความหลากหลายทางวัฒนธรรมของบริษัทข้ามชาติในประเทศไทย

description: การวิจัยเรื่อง “การรับรู้และการจัดการความหลากหลายทางวัฒนธรรมของบริษัทข้ามชาติในประเทศไทย” มีวัตถุประสงค์ เพื่อศึกษาการรับรู้ความหลากหลายทางวัฒนธรรมของบริษัทข้ามชาติในประเทศไทย และสำรวจรูปแบบและแนวทางการสื่อสารเพื่อการจัดการความหลากหลายทางวัฒนธรรมของบริษัทข้ามชาติในประเทศไทยจากมุมมองของบุคลากรในบริษัทข้ามชาติและผู้ทรงคุณวุฒิ รูปแบบการวิจัยครั้งนี้เป็นการวิจัยในเชิงคุณภาพ โดยใช้การสัมภาษณ์เชิงลึกผู้บริหารแผนกทรัพยากรบุคคล 15 คน และนักวิชาการ/ผู้เชี่ยวชาญด้านการจัดการความหลากหลายทางวัฒนธรรม 9 คนผลการวิจัยพบว่า 1) บริษัทข้ามชาติในประเทศไทยมีการรับรู้ความหลากหลายทางวัฒนธรรมในมิติ “สัญชาติ” มากที่สุด (จำนวน 14 บริษัท) รองลงมา คือ ความหลากหลายทางวัฒนธรรมในมิติ “เพศ” (จำนวน 10 บริษัท) “อายุ” (จำนวน 8 บริษัท) “ความพิการ” (จำนวน 3 บริษัท) “ภูมิหลังการศึกษา” (จำนวน 3 บริษัท) “ศาสนา” (จำนวน 1 บริษัท) และ “ภูมิหลังการทำงาน” (จำนวน 1 บริษัท) ตามลำดับ 2) ความหลากหลายทางวัฒนธรรมที่รับรู้ มีทั้ง “ลักษณะที่สามารถจัดการได้” และ “ลักษณะที่ไม่สามารถจัดการได้” ดังนั้น องค์กรต้องรู้วัตถุประสงค์ในการจัดการ รู้ว่าจะจัดการความหลากหลายทางวัฒนธรรมไปเพื่ออะไร เมื่อพิจารณาความหลากหลายทางวัฒนธรรมที่สามารถจัดการได้ พบว่า รูปแบบและแนวทางการสื่อสารเพื่อการจัดการความหลากหลายทางวัฒนธรรมของบริษัทข้ามชาติในประเทศไทยสามารถจำแนกออกเป็น 2 แนวทาง คือ 1) แนวทางด้านการจัดการองค์กร (Management Approach) โดยเน้นการสร้างความเท่าเทียมผ่าน กระบวนการรับสมัครงานและการคัดเลือก (จำนวน 9 บริษัท) การกำหนดโครงสร้างและบทบาทหน้าที่ (จำนวน 10 บริษัท) การกำหนดค่าตอบแทนและสวัสดิการ (จำนวน 13 บริษัท) การเลื่อนขั้นเลื่อนตำแหน่ง (จำนวน 5 บริษัท) และ การจัดสถานที่และสภาพแวดล้อมการทำงาน (จำนวน 3 บริษัท) รวมไปถึงการจัดตั้งแผนก “Diversity Management” หรือ “Diversity and Minority Affair” 2) แนวทางด้านการสื่อสารระหว่างวัฒนธรรม (Intercultural Communication Approach) คือ การพัฒนาและเพิ่มพูนทักษะการสื่อสารระหว่างวัฒนธรรมที่จำเป็นในตัวบุคลากร ด้วยการเตรียมความพร้อมในการอยู่ร่วมและทำงานกับความหลากหลาย (จำนวน 14 บริษัท) ได้แก่ การฝึกอบรมทางวัฒนธรรม (จำนวน 11 บริษัท) การปฐมนิเทศ (จำนวน 6 บริษัท) และการเรียนภาษา (จำนวน 5 บริษัท) นอกจากนั้น ยังมีการประยุกต์ใช้กลวิธีอื่นๆ ในการจัดการความหลากหลาย ได้แก่ การจัดกิจกรรมเพื่อสร้างความสัมพันธ์ (จำนวน 12 บริษัท) การสร้างวัฒนธรรมองค์กร การสื่อสารภายในองค์กรและการประชาสัมพันธ์ (จำนวน 10 บริษัท) การสร้างทีม (Team Building) (จำนวน 5 บริษัท) และ การใช้สื่อและช่องทางการสื่อสารให้เหมาะกับความหลากหลายแต่ละกลุ่มวัฒนธรรม (จำนวน 3 บริษัท) รวมไปถึงการจัดการความรู้
DOI: 10.14457/cu.the.2012.1201
title: การสื่อสารภาคประชาชนเพื่อเตรียมความพร้อมในการเข้าสู่เขตเศรษฐกิจประชาคมอาเซียน ในพื้นที่อำเภอแม่สาย จังหวัดเชียงราย

description: การวิจัยเรื่อง “การสื่อสารภาคประชาชนเพื่อเตรียมความพร้อมในการเข้าสู่เขตเศรษฐกิจประชาคมอาเซียน ในพื้นที่อำเภอแม่สาย จังหวัดเชียงราย” มีวัตถุประสงค์เพื่อศึกษาการเปิดรับ การแสวงหาข้อมูลข่าวสารและการดำเนินการในการให้ข้อมูลข่าวสารเกี่ยวกับประชาคมอาเซียนของสื่อบุคคลท้องถิ่นและวิทยุชุมชน และเพื่อศึกษาการเปิดรับ และการแสวงหาข้อมูลข่าวสาร รวมถึงบทบาทของข้อมูลข่าวสารเกี่ยวกับประชาคมอาเซียน 2558 ที่ได้รับผ่านสื่อบุคคลท้องถิ่นและวิทยุชุมชนในการเตรียมความพร้อมในการเข้าร่วมประชาคมอาเซียนในปี 2558 ของประชาชนในพื้นที่อำเภอแม่สาย จังหวัดเชียงราย รูปแบบการวิจัยครั้งนี้เป็นการวิจัยในเชิงคุณภาพ โดยใช้การสัมภาษณ์เชิงลึก สื่อบุคคลท้องถิ่น 14 คน ผู้ปฏิบัติงานของวิทยุชุมชน 4 สถานี และประชาชนกลุ่มตัวอย่างในพื้นที่ 5 หมู่บ้านผลการวิจัยพบว่า 1) การแสวงหาข้อมูลข่าวสารเกี่ยวกับประชาคมอาเซียนของสื่อบุคคลท้องถิ่นและวิทยุชุมชนในพื้นที่อำเภอแม่สาย จังหวัดเชียงรายส่วนใหญ่มาจากการเข้าร่วมประชุมสัมมนาที่หน่วยงานต่างๆ ทั้งระดับอำเภอและระดับจังหวัดจัดขึ้น 2) การดำเนินการในการให้ข้อมูลข่าวสารเกี่ยวกับประชาคมอาเซียนของสื่อบุคคลท้องถิ่นและวิทยุชุมชนในพื้นที่อำเภอแม่สาย สื่อบุคคลท้องถิ่นจะดำเนินการผ่านช่องทาง/สื่อที่แต่ละหน่วยงานมีอยู่ ส่วนวิทยุชุมชนดำเนินการผ่านการจัดรายการวิทยุ 3) การเปิดรับข้อมูลข่าวสาร และการแสวงหาข้อมูลข่าวสารเกี่ยวกับประชาคมอาเซียน 2558 ผ่านสื่อภาคประชาชนนั้น ประชาชนกลุ่มตัวอย่างมีการเปิดรับข่าวสารผ่านสื่อภาคประชาชน ผ่านช่องทางการฟังวิทยุชุมชนและเสียงตามสาย แต่จะไม่มีการแสวงหาข้อมูลข่าวสารเกี่ยวกับประชาคมอาเซียน 2558 ผ่านสื่อภาคประชาชน 4) การเปิดรับข้อมูลข่าวสาร และการแสวงหาข้อมูลข่าวสารเกี่ยวกับประชาคมอาเซียน 2558 ผ่านสื่ออื่นๆ ประชาชนกลุ่มตัวอย่างส่วนใหญ่เปิดรับข่าวสารผ่านสื่อมวลชน เช่น โทรทัศน์ หนังสือพิมพ์ และมีการแสวงหาข้อมูลผ่านอินเทอร์เน็ต 5) บทบาทของข้อมูลข่าวสารเกี่ยวกับประชาคมอาเซียน 2558 ที่ได้รับผ่านสื่อบุคคลและวิทยุชุมชนในการเตรียมความพร้อมในการเข้าร่วมประชาคมอาเซียนในปี 2558 พบว่าประชาชนมีการตระหนักถึงการเข้าร่วมเป็นประชาคมอาเซียน มีระดับความรู้ความเข้าใจเกี่ยวกับประชาคมเศรษฐกิจอาเซียนในระดับน้อยถึงปานกลาง โดยมีทัศนคติในด้านบวกเกี่ยวกับเศรษฐกิจในพื้นที่อำเภอแม่สาย และมีการปรับตัวในด้านการส่งเสริมบุตรหลานด้านการเรียนภาษาเพื่อเตรียมความพร้อมในการเข้าสู่ประชาคมเศรษฐกิจอาเซียน
DOI: 10.14457/cu.the.2012.1202
title: อิทธิพลของการสื่อสารการตลาด ที่มีต่อทัศนคติ และการตัดสินใจเลือกมหาวิทยาลัยในการศึกษาต่อของนักเรียนชั้นมัธยมศึกษาตอนปลาย

description: การวิจัยครั้งนี้ มีวัตถุประสงค์เพื่อศึกษา ความสัมพันธ์และลักษณะการเปิดรับข้อมูลข่าวสารและทัศนคติเกี่ยวกับมหาวิทยาลัยผ่านการสื่อสารการตลาดประเภทต่างๆ ตลอดจนปัจจัยที่มีผลต่อการตัดสินใจเลือกมหาวิทยาลัยในการศึกษาต่อของนักเรียนชั้นมัธยมศึกษาตอนปลาย เป็นการวิจัยเชิงคุณภาพแบบวิเคราะห์เอกสาร (Documentary Research) จากวิธีการสื่อสารการตลาดของกลุ่มมหาวิทยาลัยตัวอย่างจำนวน 4 แห่ง ร่วมกับการวิจัยเชิงปริมาณแบบสำรวจ (Survey Research)จากการตอบแบบสอบถามของกลุ่มตัวอย่างที่เป็นนักเรียนชั้นมัธยมศึกษาตอนปลายจำนวน 400 คน และนำมาวิเคราะห์ค่าสถิติ t-test ร่วมกับการวิเคราะห์ความแปรปรวนแบบ ANOVA ค่าสหสัมพันธ์แบบ Pearson และค่าการถดถอยแบบ Linear Regressionผลการวิจัยพบว่า 1. นักเรียนชั้นมัธยมศึกษาตอนปลายส่วนใหญ่มีระดับการเปิดรับข้อมูลข่าวสารเกี่ยวกับมหาวิทยาลัยผ่านการสื่อสารการตลาดในภาพรวมอยู่ในระดับปานกลาง โดยมีการเปิดรับผ่านการโฆษณามากที่สุด รองลงมาคือ การเสริมแรงจูงใจ การสื่อสารผ่านสื่อบุคคล และการใช้สื่อทางตรง ตามลำดับ โดยการสื่อสารการตลาดที่มีการเปิดรับน้อยที่สุด ได้แก่ กิจกรรมพิเศษ และการประชาสัมพันธ์ 2. นักเรียนชั้นมัธยมศึกษาตอนปลายที่มีลักษณะทางประชากรแตกต่างกันมีการการเปิดรับข้อมูลข่าวสารเกี่ยวกับมหาวิทยาลัยผ่านการสื่อสารการตลาดในภาพรวมที่ไม่แตกต่างกัน 3. การเปิดรับข้อมูลข่าวสารผ่านการสื่อสารการตลาด ทัศนคติเกี่ยวกับมหาวิทยาลัย และการตัดสินใจเลือกมหาวิทยาลัยในการศึกษาต่อของนักเรียนชั้นมัธยมศึกษาตอนปลาย มีความสัมพันธ์กันโดยการเปิดรับกับทัศนคติจะมีความสัมพันธ์กันในระดับสูง การเปิดรับกับการตัดสินใจจะมีความสัมพันธ์กันในระดับต่ำ และทัศนคติกับการตัดสินใจจะมีความสัมพันธ์กันในระดับต่ำ 4. การสื่อสารการตลาดทุกประเภท ไม่มีอิทธิพลโดยตรงต่อ การตัดสินใจเลือกมหาวิทยาลัยในการศึกษาต่อของนักเรียนชั้นมัธยมศึกษาตอนปลาย
DOI: 10.14457/cu.the.2012.1203
title: การสร้างเรื่องเล่าและตัวละคร “ซูสีไทเฮา” ในวรรณกรรม ภาพยนตร์ และละครโทรทัศน์

description: การวิจัยครั้งนี้มีวัตถุประสงค์เพื่อการศึกษาการเล่าเรื่องและลักษณะตัวละคร “ซูสีไทเฮา” ในวรรณกรรม ภาพยนตร์และละครโทรทัศน์โดยวิธีการวิเคราะห์ตัวบท (Textual Analysis) จากวรรณกรรมจำนวน 2 เรื่อง ภาพยนตร์จำนวน 6 เรื่อง และละครโทรทัศน์เรื่องยาวจำนวน 4 เรื่อง ได้ข้อค้นพบการวิจัยดังนี้1.การเล่าเรื่องในวรรณกรรม ภาพยนตร์ และละครโทรทัศน์ แบ่งได้เป็น 2 ประเภท ได้แก่ 1.1 ภาพยนตร์และละครโทรทัศน์ที่เน้นการเล่าเรื่องโดยยึดข้อเท็จจริงทางประวัติศาสตร์เป็นหลัก คือ เน้นเล่าถึงเหตุการณ์บางช่วงทางประวัติศาสตร์มาขยายโดยยึดข้อเท็จจริงทางประวัติศาสตร์เป็นหลัก ได้แก่ ภาพยนตร์เรื่อง 55 days at Peking (USA,1963) The Empress Dowager ซูสีไทเฮา ภาค1และThe Last Tempest ซูสีไทเฮา ภาค2 (ฮ่องกง,1975-1976) ซูสีไทเฮา Empress Dowager (จีน,1988) และ ละครโทรทัศน์เรื่อง ซูสีไทเฮา (戏说慈禧)(ไต้หวัน,1992) 1.2 วรรณกรรม ภาพยนตร์ และละครโทรทัศน์ที่มีการดัดแปลงโดยผสมผสานข้อเท็จจริงทางประวัติศาสตร์กับจินตนาการของผู้เล่าเรื่อง คือ วรรณกรรม ภาพยนตร์และละครโทรทัศน์ที่มีการดัดแปลงเรื่องราว เพิ่มตัวละครและตีความใหม่ โดยคงโครงเรื่องหลักที่เป็นไปตามข้อเท็จจริงทางประวัติศาสตร์บางส่วนเอาไว้ ได้แก่ บทละครโทรทัศน์เรื่อง ซูสีไทเฮา(ไทย,1958), นวนิยายอิงประวัติศาสตร์เรื่อง ซูสีไทเฮา ราชินีดอกกล้วยไม้ ภาค1 และ พระนางซูสีจักรพรรดินีกู้บัลลังก์ ภาค2 (นักเขียนจีนพลัดถิ่น,2005,2007) ภาพยนตร์เรื่อง The Lover of The Last Empress ตำนานรักซูสีไทเฮา(ฮ่องกง,1995) ซูสีไทเฮา พญาหงส์ย่อมเหนือมังกร(一代妖后)(ฮ่องกง,1989) The Empress Dowager ซูสีไทเฮา(ฮ่องกง,1988) ละครโทรทัศน์เรื่อง พระนางซูสีไทเฮา The Young Dowager(ฮ่องกง,1984) ยอดกุนซือสมองปราชญ์(ไต้หวัน,2006) ซูสีไทเฮา ก่อนแผ่นดิน สิ้นสลาย (ร่วมสร้าง จีน-ญี่ปุ่น,2010)2. การสร้างตัวละคร “ซูสีไทเฮา” ในวรรณกรรม ภาพยนตร์และละครโทรทัศน์แบ่งได้เป็น 3 ลักษณะ ได้แก่ 2.1 ภาพของจักรพรรดินีที่โหดร้าย ลุแก่อำนาจ ได้แก่ บทละครโทรทัศน์เรื่อง “ซูสีไทเฮา”(ไทย,1958) ซูสีไทเฮา(Empress Dowager)(ฮ่องกง,1988) ซูสีไทเฮา นางพญาหงส์ย่อมเหนือมังกร(一代妖后)(ฮ่องกง,1989) The Lover of The Last Empress ตำนานรักซูสีไทเฮา(ฮ่องกง,1995) 55 days at Peking(USA,1963) The Empress Dowager ซูสีไทเฮา 1 The Last Tempest ซูสีไทเฮา 2 (ฮ่องกง,1975-1976) Empress Dowager Cixi ซูสีไทเฮา (จีน,1988) และ ละครโทรทัศน์เรื่อง พระนางซูสีไทเฮา (The Young Dowager) (ฮ่องกง,1984) 2.2 ภาพของจักรพรรดินีที่เน้นมิติความเป็นมนุษย์ ได้แก่ นวนิยายอิงประวัติศาสตร์เรื่อง ซูสีไทเฮา ราชินีดอกกล้วยไม้ ภาค 1 (Empress Orchid) และ พระนางซูสีจักรพรรดินีกู้บัลลังก์ ภาค 2 (The Last Empress)(นักเขียนจีนพลัดถิ่น,2005,2007) ยอดกุนซือสมองปราชญ์(ไต้หวัน,2006) และ ซูสีไทเฮา ก่อนแผ่นดิน สิ้นสลาย(ร่วมทุนสร้างระหว่าง จีน-ญี่ปุ่น,2010) 2.3 ภาพของจักรพรรดินีที่นำพาทั้งความรุ่งเรืองและความตกต่ำมาสู่ประเทศ ได้แก่ ละครโทรทัศน์เรื่อง ซูสีไทเฮา (戏说慈禧) (ไต้หวัน,1992)
DOI: 10.14457/cu.the.2012.1204
title: การสื่อสารเพื่อขับเคลื่อนสังคมสีเขียวของสำนักงานคณะกรรมการพัฒนาการเศรษฐกิจและสังคมแห่งชาติ

description: การวิจัยครั้งนี้ มีวัตถุประสงค์เพื่อศึกษาการดำเนินการขับเคลื่อนและการเผยแพร่ข่าวสาร ลักษณะเครือข่ายการทำงานและกระบวนการสื่อสารผ่านเครือข่าย และปัจจัยที่ส่งผลต่อกระบวนการสื่อสารของสำนักงานคณะกรรมการพัฒนาการเศรษฐกิจและสังคมแห่งชาติ (สศช.) ใช้ระเบียบวิธีวิจัยเชิงคุณภาพ จากการศึกษาข้อมูลเอกสารต่างๆ ย้อนหลัง 3 ปี (2553-2555) ร่วมกับการสัมภาษณ์แบบเจาะลึก โดยมีกลุ่มเป้าหมาย คือ ตัวแทนจากสำนักประเมินผลและเผยแพร่การพัฒนา สศช. และภาคีการพัฒนาตาม 7 มิติของสังคมสีเขียว ได้แก่ ภาคเกษตร อุตสาหกรรม การท่องเที่ยว การขนส่งและพลังงาน นวัตกรรมสีเขียว นวัตกรรมทางสังคม และการรับมือภัยพิบัติภายใต้การเติบโตสีเขียว ผลการวิจัยพบว่า1) การดำเนินการขับเคลื่อน มี 4 ขั้นตอน คือ 1.สศช.สรุปข้อคิดเห็นและจัดทำร่างข้อเสนอจากภาคีการพัฒนาตาม 7 มิติ เสนอคณะรัฐมนตรีให้ความเห็นชอบ 2.สศช.แต่งตั้งคณะกรรมการและคณะทำงานบริหารการพัฒนาสังคมสีเขียวจากความเห็นชอบของคณะรัฐมนตรี 3.หน่วยงานเจ้าภาพประสานการดำเนินงานกับหน่วยงาน/ภาคีการพัฒนา ได้แก่ คณะกรรมการระดับชาติ กระทรวง และจังหวัด 4.การติดตามและประเมินผล พบว่าการดำเนินการขับเคลื่อนมีการสื่อสารจากล่างขึ้นบน การเผยแพร่ มี 4 ลักษณะ คือ 1.การที่สศช.เผยแพร่ผ่านช่องทางการสื่อสารที่หลากหลาย 2.เผยแพร่ผ่านสื่อบุคคลซึ่งเป็นผู้บริหารไปร่วมระดมความเห็นในสื่อกิจกรรมที่องค์กรอื่นเป็นผู้จัด 3.เผยแพร่ผ่านสื่อมวลชน 4.เผยแพร่ในรูปแบบของการศึกษาวิจัยในภาคปฏิบัติการทั้งที่ดำเนินการเองและร่วมกับหน่วยงานอื่น2) เครือข่ายการทำงาน มี 5 ประเภท ซึ่งช่วยให้สศช.สามารถเลือกการทำงานได้ ได้แก่ 1.เครือข่ายระดับนโยบาย(คณะอนุกรรมการขับเคลื่อนแผนพัฒนาฯ ฉบับที่ 11) 2.เครือข่ายภาคีการพัฒนาตาม 7 มิติของสังคมสีเขียว 3.ภาคีเครือข่ายตามแต่ละภาค (ภาครัฐ ภาคเอกชน ภาคประชาสังคม และภาควิชาการ) 4.เครือข่ายระดับภูมิภาค/พื้นที่(จังหวัดและส่วนท้องถิ่น) 5.คณะกรรมการและคณะทำงานเพื่อการพัฒนาสังคมสีเขียว3) การสื่อสารของเครือข่ายเพื่อขับเคลื่อนสังคมสีเขียวตาม 7 มิติ เป็นเครือข่ายแบบหลวมๆ ในลักษณะการขอความร่วมมือจากภาคีการพัฒนาทั้งภาครัฐและเอกชนที่ได้มีการดำเนินการขับเคลื่อนในแต่ละมิติ(ประเด็น)ไว้อยู่ก่อนแล้ว ซึ่งส่วนใหญ่เป็นองค์กรที่มิใช่ภาครัฐซึ่งมีจุดแข็งอยู่ที่มีความสนใจในประเด็นสังคมสีเขียวอยู่แล้ว ส่วนภาครัฐมีจุดแข็งอยู่ที่ความคงทนถาวร ดังนั้น กระบวนการสร้างเครือข่ายจึงเป็นกลยุทธ์การประสานจุดแข็งของทุกภาคส่วนเข้ามาร่วมกัน ดังนั้น รูปแบบการสื่อสารภายในเครือข่ายจึงเป็นแบบผสมผสานระหว่างการสื่อสารแนวดิ่งของภาครัฐกับแนวราบหรือการมีส่วนร่วมของภาคอื่นๆที่มิใช่รัฐ4) ปัจจัยที่ส่งผลต่อกระบวนการสื่อสารในการขับเคลื่อนสังคมสีเขียว คือ ปัจจัยส่งเสริมต่อการขับเคลื่อน ได้แก่ (1)ความตระหนัก (2)ปัจจัยทางด้านองค์กร การมีเจ้าภาพและเป็นผู้นำเครือข่าย (3)การสื่อสาร ปัจจัยที่เป็นอุปสรรคต่อการขับเคลื่อน ได้แก่ (1)ความเข้าใจและความตระหนัก (2)ปัจจัยทางด้านองค์กร และการขับเคลื่อนของเครือข่าย (3)เศรษฐกิจ และกฎหมาย
DOI: 10.14457/cu.the.2012.1205
title: การพัฒนาโมเดลเชิงสาเหตุของการคงอยู่ในงานอาชีพครูผ่านการยึดมั่นผูกพันกับงาน

description: การวิจัยครั้งนี้มีวัตถุประสงค์ 1) เพื่อวิเคราะห์ระดับการยึดมั่นผูกพันกับงานของครูและระดับการคงอยู่ในงานอาชีพครู และเปรียบเทียบการยึดมั่นผูกพันกับงานของครูและการคงอยู่ในอาชีพครูตามประสบการณ์สอนที่แตกต่างกัน 2) เพื่อพัฒนาและตรวจสอบความสอดคล้องของโมเดลการคงอยู่ในงานอาชีพครูโดยมีปัจจัยเชิงสาเหตุมาจากทรัพยากรในงานและทรัพยากรในตัวบุคคล และส่งผ่านการยึดมั่นผูกพันกับงานกับข้อมูลเชิงประจักษ์ และ 3) เพื่อวิเคราะห์และศึกษารูปแบบอิทธิพลทางตรงของทรัพยากรในงานและทรัพยากรในตัวบุคคลของครูต่อระดับการคงอยู่ในงานอาชีพครู และอิทธิพลทางอ้อมที่มีการส่งผ่านการยึดมั่นผูกพันกับงานของครูไปยังระดับการคงอยู่ในงานอาชีพครู ตัวอย่างการวิจัย คือ ครูระดับประถมศึกษาและมัธยมศึกษา สังกัด สพฐ. ในเขตกรุงเทพมหานคร จำนวน 753 คน เก็บรวบรวมข้อมูลโดยใช้แบบสอบถาม ซึ่งมีค่าความเที่ยงโดยใช้สูตรสัมประสิทธิ์แอลฟาของครอน บาคอยู่ระหว่าง 0.720-0.909 และค่าความเที่ยงของตัวบ่งชี้ R² อยู่ระหว่าง 0.210-0.918 วิเคราะห์ข้อมูลโดยการวิเคราะห์ค่าสถิติพื้นฐาน การวิเคราะห์ความแปรปรวนทางเดียว (One-way ANOVA) การวิเคราะห์สหสัมพันธ์เพียร์สัน และการวิเคราะห์โมเดลลิสเรล ผลการวิจัยสรุปได้ดังนี้1. ครูมีระดับการยึดมั่นผูกพันกับงานและระดับการคงอยู่ในงานอาชีพครูในระดับสูง โดยครูที่มีประสบการณ์สอนมากกว่า 15 ปีขึ้นไปมีการยึดมั่นผูกพันกับงานสอนสูงกว่าครูที่มีประสบการณ์สอนน้อยกว่า 5 ปี อย่างมีนัยสำคัญทางสถิติที่ระดับ 0.05 และครูที่มีประสบการณ์สอนแตกต่างกัน มีระดับการคงอยู่ในงานอาชีพครูไม่แตกต่างกัน 2. โมเดลเชิงสาเหตุของการคงอยู่ในงานอาชีพครูผ่านการยึดมั่นผูกพันกับงานมีความสอดคล้องกลมกลืนกับข้อมูลเชิงประจักษ์ มีค่าสถิติ Chi-square=22.790, df=23, p-value = 0.473, GFI=0.995, AGFI=0.982, RMR=0.006, RMSEA=0.000 และ ค่า Chi-square/df=0.991 3. ทรัพยากรในงานและทรัพยากรในตัวบุคคลมีอิทธิพลทางตรง (DE = 0.269, 0.426 ตามลำดับ) และทางอ้อม (IE = 0.140, 0.231 ตามลำดับ) ผ่านการยึดมั่นผูกพันกับงานไปยังการคงอยู่ในงานอาชีพครู โดยมีอิทธิพลทางตรงสูงกว่าทางอ้อมผ่านการยึดมั่นผูกพันกับงาน และการยึดมั่นผูกพันกับงานมีอิทธิพลทางตรงต่อการคงอยู่ในงานอาชีพครู (DE = 0.233)
DOI: 10.14457/cu.the.2012.1206
title: การตัดสินใจซื้อของผู้ใช้อินเทอร์เน็ตเกี่ยวกับเมนูอาหารและร้านอาหารผ่านเว็บไซต์ที่มีเนื้อหาสื่อที่ผู้บริโภคสร้างเอง

description: การวิจัยครั้งนี้มีวัตถุประสงค์เพื่อศึกษาถึง ภาพรวมและคุณลักษณะของเนื้อหาเกี่ยวกับเมนูอาหารและร้านอาหารในเว็บไซต์ที่มีเนื้อหาสื่อที่ผู้บริโภคสร้างเอง รวมทั้งความสัมพันธ์ระหว่างตัวแปรทั้ง 3 ประการ ได้แก่ พฤติกรรมการแสวงหาข้อมูล ความเชื่อถือในเว็บไซต์ และการตัดสินใจซื้อของผู้ใช้อินเทอร์เน็ตโดยมีรูปแบบการวิจัยแบบผสมผสานระหว่างการวิจัยเชิงปริมาณด้วยวิธีการสำรวจ ซึ่งใช้แบบสอบถามเป็นเครื่องมือในการเก็บรวบรวมข้อมูล ทั้งนี้กลุ่มตัวอย่างเป็นผู้ที่เคยใช้อินเทอร์เน็ตในการค้นหาข้อมูลเกี่ยวกับเมนูอาหารและร้านอาหาร จำนวน 400 คน และนำมาวิเคราะห์ผลด้วยการคำนวณค่าทางสถิติ และการวิจัยเชิงคุณภาพด้วยวิธีการวิเคราะห์เอกสาร โดยศึกษาภาพรวมและคุณลักษณะของเมนูอาหารและร้านอาหารที่ปรากฏในเว็บไซต์ที่มีเนื้อหาสื่อที่ผู้บริโภคสร้างเอง ทั้งนี้เลือกมาเป็นกรณีศึกษาจำนวน 2 เว็บไซต์ ได้แก่ www.wongnai.com และ www.tongkatsu.com ผลการวิจัยพบว่า1. ภาพรวมของเนื้อหาในเว็บไซต์ที่มีเนื้อหาสื่อที่ผู้บริโภคสร้างเองเกี่ยวกับเมนูอาหารและร้านอาหาร ประกอบด้วย คุณลักษณะของเมนูอาหารและร้านอาหาร บทวิจารณ์ ความโดดเด่น/เอกลักษณ์ และรูปภาพ 2. พฤติกรรมการแสวงหาข้อมูลมีความสัมพันธ์เชิงบวกกับความเชื่อถือในเว็บไซต์ที่มีเนื้อหาสื่อที่ผู้บริโภคสร้างเองเกี่ยวกับเมนูอาหารและร้านอาหาร 3. พฤติกรรมการแสวงหาข้อมูลจากเว็บไซต์ที่มีเนื้อหาสื่อที่ผู้บริโภคสร้างเองเกี่ยวกับเมนูอาหารและร้านอาหารมีความสัมพันธ์เชิงบวกกับการตัดสินใจซื้อของผู้ใช้อินเทอร์เน็ต 4. ความเชื่อถือในเว็บไซต์ที่มีเนื้อหาสื่อที่ผู้บริโภคสร้างเองเกี่ยวกับเมนูอาหารและร้านอาหารมีความสัมพันธ์เชิงบวกกับการตัดสินใจซื้อของผู้ใช้อินเทอร์เน็ต
DOI: 10.14457/cu.the.2012.1207
title: วิดีโออาร์ต ชุด มารผจญ

description: งานวิจัยและสร้างสรรค์นี้เกิดจากการพิจารณาถึงความสำคัญของพุทธประวัติในตอนมารผจญที่ได้กล่าวถึงเหตุการณ์ของพระสิทธัตถะที่กำลังพยายามเอาชนะต่อกิเลส หรือมารที่เกิดจากจิตปรุงแต่งให้มาขัดขวางความตั้งใจเพื่อมุ่งสู่การตรัสรู้ของพระพุทธเจ้า ซึ่งเป็นเหตุการณ์ที่มีความสำคัญในพุทธศาสนามากที่สุดตอนหนึ่ง และมีความสำคัญต่อการสร้างสรรค์ศิลปกรรมในทุกยุคสมัยเพื่อส่งเสริมพุทธศาสนา แต่ความศรัทธาของคนมีทัศนคติที่เปลี่ยนไปในทางต่ำลงต่อพุทธศาสนา ผู้วิจัยจึงมีความสนใจในเรื่องของการสร้างสรรค์ภาพมารผจญที่ได้นำเนื้อหาจากพุทธประวัติ แนวทางจากจิตรกรรมไทยมาสู่การสร้างสรรค์ด้วยวิดีโออาร์ต ที่เป็นสื่อศิลปะสามารถสื่อสารเนื้อหาด้วยภาพ และเสียง สร้างความน่าสนใจต่อคนยุคปัจจุบันได้อีกแนวทางหนึ่ง ในขณะที่คนในสังคมอยู่ท่ามกลางสื่อชนิดต่างๆที่นับวันจะทวีเพิ่มมากขึ้นและมีผลต่อความคิดของคนเป็นอย่างมาก โดยการวิจัยมีวัตถุประสงค์เพื่อศึกษาแนวคิด ปรัชญา ของพุทธประวัติ ตอน มารผจญที่แสดงออกผ่านงานทัศนศิลป์ และเพื่อสร้างสรรค์ผลงานศิลปะร่วมสมัย ตอน มารผจญ ในลักษณะวิดีโออาร์ต ด้วยวิธีการศึกษาจากการสร้างกรอบแนวคิด การศึกษาแนวคิด ทฤษฎีของพุทธประวัติมารผจญ และศิลปะร่วมสมัย สู่การสร้างสรรค์งานและการเผยแพร่ผลงานต่อสาธารณะด้วยการจัดนิทรรศการศิลปะ เพื่อนำผลจากการรับรู้ของผู้ชมมาวิเคราะห์ต่อคุณค่าของผลงานวิดีโออาร์ต ผลการวิจัยสรุปว่า ผู้วิจัยได้นำแนวคิดเรื่องของกิเลสมารมาเป็นแนวทางการสร้างสรรค์ ด้วยทฤษฎีศิลปะการใช้คุณค่าของศิลปะในอดีตกลับมาสร้างสรรค์ใหม่ (Appropriation) มาเป็นแนวทางสำคัญในการสร้างสรรค์ และใช้แนวคิด โครงสร้างภาพมารผจญจากจิตรกรรมฝาผนังของไทย ผสมผสานผลงานศิลปะร่วมสมัยที่สื่อภาพมารผจญให้ผู้ชมสามารถเชื่อมโยงประสบการณ์การรับรู้เดิมในเรื่องของคุณค่าจากภาพมารผจญ การตีความ และส่งผลความคิดต่อเรื่องความเข้าใจ ทบทวนตนเองในเรื่องภาวะกิเลสที่มีอำนาจทำให้เกิดการปรุงแต่งจิตใจให้เกิดความโกรธ โลภ หลง จนทำให้ละจากความพยายามในการมุ่งสู่จุดหมายได้
DOI: 10.14457/cu.the.2012.1208
title: แนวทางการดำเนินการทางกฎหมายต่อประเทศไทยในการเข้าเป็นภาคีอนุสัญญาระหว่างประเทศ เพื่อปราบปรามการก่อการร้ายที่ใช้นิวเคลียร์ ค.ศ. 2005

description: ปัจจุบันการกระทำอันเป็นการก่อการร้ายได้เพิ่มและทวีความรุนแรงมากยิ่งขึ้น ไม่ว่าจะเป็นการก่อการร้ายในลักษณะรูปแบบใด การกระทำอันเป็นการก่อการร้ายที่ใช้นิวเคลียร์ก็ถือว่าเป็นภัยอันตรายอย่างหนึ่ง ซึ่งหากเกิดขึ้นแล้วจะก่อให้เกิดความเสียหายแก่มวลมนุษยชาติอย่างมาก ดังนั้นประเทศทั้งหลายร่วมกับสหประชาชาติ และทบวงการพลังงานปรมาณูระหว่างประเทศ (IAEA) จึงต้องร่วมมือกัน เพื่อป้องกัน ปราบปราม และต่อต้านการกระทำที่เป็นการก่อการร้ายที่ใช้นิวเคลียร์ โดยอนุสัญญาระหว่างประเทศเพื่อปราบปรามการก่อการร้ายที่ใช้นิวเคลียร์ ค.ศ.2005 เป็นความพยายามล่าสุดในการดำเนินการเพื่อการป้องกันและปราบปราม ต่อต้านการก่อการร้ายที่ใช้นิวเคลียร์ วิทยานิพนธ์ฉบับนี้มุ่งที่จะศึกษาถึงลักษณะ องค์ประกอบ และความหมายของการกระทำอันเป็นการก่อการร้ายที่ใช้นิวเคลียร์ รวมทั้งแนวโน้มที่ประเทศไทยจะให้สัตยาบันเข้าเป็นภาคี รวมทั้งศึกษากฎหมายและการปฏิบัติจากประเทศสมาชิกที่ได้เป็นภาคี ตลอดจนผลกระทบด้านกฎหมาย และการดำเนินการอื่น ๆหากประเทศไทยเข้าเป็นภาคีของอนุสัญญานี้ ผลจากการศึกษาพบว่าอนุสัญญาฉบับนี้ยังคงมีปัญหาในทางปฏิบัติบางประการเป็นต้นว่า ขาดการกำหนดคำนิยามของการก่อการร้ายที่ใช้นิวเคลียร์ซึ่งยังคงเป็นปัญหาเช่นเดียวกับอนุสัญญาต่อต้านการก่อการร้ายระหว่าประเทศอื่นๆ นอกจากนี้ยังมีปัญหาขอบเขตการกระทำความผิด และการบังคับใช้อนุสัญญา ทั้งนี้หากประเทศไทยจะดำเนินการเข้าเป็นภาคีในอนุสัญญาดังกล่าว จึงจำเป็นจะต้องดำเนินการแก้ไขเปลี่ยนแปลงกฎหมายภายในให้สอดคล้องต่อไปกับการกระทำความผิดที่ได้กำหนดไว้ในอนุสัญญาต่อไป